L'article 119.3 de l'Estatut d'autonomia de Catalunya estableix que correspon a la Generalitat la competència exclusiva en matèria d'activitats marítimes, que inclou, entre d'altres, la regulació i la gestió del marisqueig i l'establiment de les condicions per practicar-lo.
La Llei 2/2010, de 18 de febrer, de pesca i acció marítimes, faculta el departament competent en matèria de pesca i acció marítimes, en el marc de la normativa europea, per aprovar plans de gestió dels recursos pesquers i marisquers per a determinades zones, amb l'objectiu de garantir una explotació dels recursos aquàtics vius que faciliti unes condicions econòmiques, mediambientals i socials sostenibles.
El Decret 9/1987, de 15 de gener, sobre cria i recollida de marisc, estableix el marc legal dels cultius de marisc i del marisqueig i resulta aplicable en tot allò que no contradigui la regulació establerta en la Llei 2/2010.
A la zona del delta de l'Ebre segueix emprant-se un ormeig artesanal i tradicional anomenat rastell de mà que té com a objectiu de captura pràcticament una única espècie, la tellerina.
Aquest bivalve endèmic de les aigües costaneres més somes del litoral català és principalment abundant als fons sorrencs del delta de l'Ebre i representa una important font d'ingressos per a un col·lectiu de pescadors d'aquesta zona.
Durant els anys 2014 i 2015, aquesta activitat pesquera ha estat sotmesa a les disposicions del pla pilot de gestió aprovat per l'Ordre AAM/127/2014, de 9 d'abril, per la qual s'estableix un pla pilot de gestió del marisqueig de tellerina ( Donax sp.) amb rastell de mà, a peu, sense embarcació al delta de l'Ebre, que ja ha exhaurit la vigència.
El pla ha incorporat, entre d'altres, la limitació del nombre de permisos especials que es podran concedir, un horari de l'activitat restringit i una descripció detallada del tipus de rastell de mà que es pot utilitzar.
D'altra banda, el banc natural de tellerina del delta de l'Ebre també està sotmès al Pla de gestió de les dragues mecanitzades, desplegat partint del que preveu l'article 19 del Reglament (CE) 1967 /2006 del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani i pel qual es modifica el Reglament (CEE) 2847/93 i es deroga el Reglament (CE) 1626/94, i aprovat per l'Ordre ARP/362/2015, de 15 de desembre, per la qual s'estableix el Pla de gestió de l'activitat de marisqueig de bivalves mitjançant dragues mecanitzades (gàbies).
Aquest pla de gestió no incorpora el marisqueig de la tellerina que es practica amb draga manual, atès que aquesta modalitat s'exclou de l'àmbit d'aplicació del Reglament (CE) 1967/2006, l'article 2 del qual considera com a dragues únicament les d'embarcació i les mecanitzades.
Atès que el banc natural és explotat simultàniament per dues modalitats de gàbies, una de caràcter manual i una altra de mecanitzada corresponents a dos subsectors ben diferenciats, cal establir els mecanismes per garantir una gestió homogènia a través de l'aplicació d'unes mesures tècniques que evitin d'una banda la interferència entre ambdues modalitats i d'una altra assegurin la sostenibilitat pesquera de la totalitat del banc.
Durant l'any 2015 s'ha efectuat el seguiment de les mesures tècniques aplicades en el pla pilot de gestió del rastell de mà aprovat per l'Ordre AAM/127/2014, de 9 d'abril.
Els resultats pel que fa a l'increment de les captures han estat molt superiors als previstos, la qual cosa recomana mantenir similars condicions d'explotació del banc natural de tellerina durant els anys següents, amb petits reajustaments que s'incorporen al present Pla de gestió.
Malgrat els bons resultats obtinguts en la pesquera durant el pla pilot, cal seguir avaluant l'evolució de les captures, especialment d'un esperat increment de la talla mitjana de les tellerines procedents del rastell de mà.
I és per aquest motiu que, de la mateixa manera que, en altres plans de gestió, com el de les dragues mecanitzades (gàbies) que incideix en el mateix banc, es dóna a la present disposició un caràcter de temporalitat amb una vigència de dos anys.
El Decret 270/2013, 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, disposa a l'article 49.1 d) que una de les funcions de la Direcció General de Pesca i Afers Marítims és impulsar la regulació normativa en matèria d'ordenació pesquera, gestió dels recursos marins, de les zones de protecció pesquera o marisquera i altres mesures de protecció dels recursos marins.
D'acord amb el que estableix l'article 26.2 de la Llei 2/2010, atès que les mesures contingudes en aquesta Ordre afecten una espai natural protegit, han estat sotmeses a l'informe previ del departament competent en matèria de medi ambient.
En conseqüència, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, a proposta de la Direcció General de Pesca i Afers Marítims, i en ús de les atribucions que m'han estat conferides,
Àmbit d'aplicació i durada del pla
1.1 S'estableix un pla de gestió per al marisqueig amb rastell de mà, a peu, al delta de l'Ebre dins l'àmbit territorial de les confraries de pescadors de l'Ampolla, Deltebre i Verge del Carme de Sant Carles de la Ràpita.
1.2 L'àmbit territorial definit en el punt anterior queda limitat al nord pel paral·lel que passa pel cap Roig (40o 49' 28" N) i al sud pel paral·lel que passa per l'extrem nord del terme municipal de les Cases d'Alcanar (40o 36' 18" N).
1.3 La durada del pla és de dos anys a comptar des de l'entrada en vigor d'aquesta disposició, prorrogables fins a l'entrada en vigor d'un nou pla de gestió.
Dins l'àmbit territorial definit en l'article 1.2 només està autoritzada la recollida de tellerina i altres bivalves acompanyants dins les zones de producció CAT1-03/1, CAT1-03/2, CAT1-04/1 i CAT1-04/2, definides en l'Ordre AAM/89/2011, de 17 de maig, per la qual es declaren zones de producció de mol·luscos bivalves i gasteròpodes, equinoderms i tunicats al litoral de Catalunya.
3.1 A l'empara del que estableix l'article 9.3 de la Llei 2/2010, del 18 de febrer, de pesca i acció marítimes, per a la utilització del rastell de mà, a peu, sense embarcació, i per a la recollida manual de bivalves dins l'àmbit d'aplicació d'aquesta Ordre, es requereix disposar d'un permís especial que concedeix la direcció general competent en matèria de pesca i que acompanya la llicència de mariscador.
3.2 El permís especial tindrà com a durada màxima la durada del present Pla de gestió i es concedirà únicament als mariscadors amb llicència de 2a classe que estiguin afiliats a les confraries de pescadors Verge del Carme de Sant Carles de la Ràpita, Deltebre i l'Ampolla que el sol·licitin a través de les respectives confraries.
3.3 El nombre màxim de permisos especials que es poden atorgar són els següents:
a) Confraria de pescadors de l'Ampolla: 3.
c) Confraria de pescadors Verge del Carme de Sant Carles de la Ràpita: 14.
En el cas que alguna de les confraries de pescadors no sol·liciti la totalitat de permisos especials que té disponibles, la direcció general competent en matèria de pesca podrà, a petició d'alguna de les altres dues confraries, atorgar algun permís especial extra.
En cap cas es podrà superar el nombre màxim de 81 permisos especials.
3.4 Les confraries de pescadors seleccionen les sol·licituds rebudes dins el seu àmbit i les trameten a la direcció general competent en matèria de pesca a efectes de la concessió del permís especial per part de/de la director/a general.
Aquesta selecció es fa d'acord amb els següents criteris de prioritat:
a) Sol·licitants que estiguin inscrits com a mariscadors a peu al cens de tellerina del banc natural de Sant Carles de la Ràpita previst en els articles 3 i 4 de l'Ordre de 13 de juny de 1994.
b) Antiguitat en l'afiliació a la confraria de pescadors.
3.5 El permís especial contindrà les dades següents:
d) La referència del rastell de mà autoritzat.
e) La resta de condicions que es puguin establir per a l'exercici de l'activitat.
Un cop concedit el permís aquest serà tramès a les confraries per a la seva notificació als interessats.
3.6 Les confraries de pescadors notificaran a la direcció general competent en matèria de pesca, amb relació als mariscadors autoritzats d'acord amb aquesta Ordre, les jubilacions, les baixes d'afiliació a la confraria i a la Seguretat Social o altres causes sobrevingudes que comportin l'extinció del permís.
3.7 L'extinció d'un permís de pesca faculta la confraria de pescadors corresponent a la presentació d'una nova sol·licitud de permís davant la direcció general competent en matèria de pesca, que podrà ser atorgat mentre no se superin els màxims previstos en l'article 3.3.
3.8 El permís especial de pesca, conjuntament amb l'últim rebut acreditatiu del pagament a la Seguretat Social, hauran de ser mostrats pel pescador a petició d'un inspector de pesca i afers marítims.
L'activitat de marisqueig regulada en aquesta Ordre es pot practicar exclusivament de dilluns a divendres en l'horari següent:
a) Des de l'1 d'octubre fins al 30 d'abril: des de les 8.30 fins a les 11.30 hores del matí.
b) Des de l'1 de maig fins al 30 de setembre: des de les 7.30 fins a les 10.30 del matí.
Ormeig autoritzat i tria dels exemplars capturats
5.1 L'activitat de marisqueig regulada en aquesta Ordre es podrà efectuar manualment o amb el rastell de mà, a peu, descrit a l'annex a aquesta Ordre.
Les dimensions del rastell poden variar a criteri de cada mariscador, però en tot cas el rastell ha de mantenir una separació entre les varetes cilíndriques d'acer situades a la part inferior d'aquest no inferior a 7 mm.
5.2 Cada mariscador autoritzat disposarà d'un únic rastell, que serà personal i intransferible i anirà identificat mitjançant una placa en la qual constarà el DNI del titular.
5.3 Abans d'abandonar la zona de marisqueig, els mariscadors han d'efectuar una tria de la talla dels exemplars capturats mitjançant un sedàs, la base del qual estarà constituïda per un enreixat de varetes de les mateixes característiques que les de la base del rastell i que mantindran també una separació mínima entre elles de 7 mm.
5.4 D'acord amb el que estableix la Llei 2/2010, del 18 de febrer, de pesca i acció marítimes, els exemplars de talla petita seran retornats al mar en el moment i en el punt de captura.
Inspecció del rastell de mà i del sedàs
6.1 El personal que exerceix les funcions de control i inspecció d'acord amb la Llei 2/2010, del 18 de febrer, de pesca i acció marítimes, pot comprovar en qualsevol moment la separació entre les varetes dels rastells a mà i els sedassos utilitzats pels mariscadors, utilitzant l'instrument anomenat peu de rei.
6.2 Amb aquesta finalitat ha de prendre 10 mesures consecutives de la part inferior dels estris.
Les parts laterals, superior i posterior del rastell de mà queden excloses de les zones a mesurar atès que no actuen en l'acció extractiva de l'ormeig.
La separació entre les varetes del rastell de mà o del sedàs és la que resulta d'efectuar la mitjana aritmètica de la sèrie de 10 mesures consecutives.
6.3 En el decurs de la inspecció, la persona interessada pot sol·licitar al personal inspector la realització d'una segona mesura prenent una nova sèrie de 10 seguint els mateixos criteris de selecció establerts en el punt 6.2.
La mitjana aritmètica obtinguda amb la nova sèrie serà considerada la mida de separació entre les varetes i aquest resultat, considerat com a definitiu.
7.1 Les captures han de ser comercialitzades a través d'una llotja, amb un centre d'expedició associat, que haurà de generar la corresponent nota de venda.
7.2 Des del punt de captura fins a la llotja, el producte ha d'anar emparat per la corresponent guia de circulació de marisc i el document de transport.
Els mariscadors autoritzats al marisqueig de tellerina dins l'àmbit d'aplicació d'aquesta Ordre i les seves confraries d'afiliació col·laboraran amb el programa de mostreig endegat per la direcció general competent en matèria de Pesca i Afers Marítims per al seguiment de les mesures de gestió previstes en aquest pla i que té per finalitat valorar la seva eficàcia i continuïtat futura.
Els mariscadors facilitaran la mesura dels exemplars extrets en el punt de captura i, si s'escau, cediran desinteressadament un nombre concret d'exemplars, que en cap cas no serà superior al 10% de la captura, per a la seva anàlisi posterior.
Es constituirà una comissió de seguiment formada per tres representants del sector pesquer i tres representants de l'Administració pública, que, d'acord amb les dades del programa de mostreig, les observacions procedents de la inspecció i el control de l'activitat i els resultats econòmics de la pesquera, proposaran la continuïtat del pla amb anterioritat a la seva finalització o, si s'escau, les modificacions a les mesures de gestió que considerin pertinents.
Els incompliments de les disposicions de la present Ordre seran sancionats d'acord amb el que preveu a la Llei 2/2010, del 18 de febrer, de pesca i acció marítimes.
Barcelona, 19 de setembre de 2016